  Майя Бывальцева Удмуртилэн тӧроез Александр Соловьёв Россиысь Азьмуртлэн Владимир Путинлэн Федерал Собранилы вазиськонэз пумысен мылкыдъёссэ вераз. «Вазиськонын одӥг пол гинэ ӧз чузъяськы «шонерлык» кыл. Асьме калык понна со валатон огшоры куара ӧвӧл. Ми тодӥськомы, кызьы адямиос учко шонерлыктэм шоры. Азьмуртмы юнме ӧз пусйы, шонерлык, гажан но оскон инъетъёс мукет кунъёсын кусыпъёсын гинэ уг герӟасько шуыса. Соос кун пушкын но оскытэмын луыны кулэ, котькуд адямилы», — улосвыл тӧролэсь кылъёссэ вера солэн пресс-службаез. Александр Соловьёв верамъя, кун кивалтӥсен пусъем шонерлык калык но тӧрлык куспын огкыл шедьтон ласянь но туж кулэ. «Юнме шат калыкын гажало кивалтӥсез, кудӥз «чурыт, но шонерлыко», — пусйиз Удмуртилэн тӧроез. Озьы ик со вераз, экономикаын секыт югдур шоры учкытэк, Владимир Путинлэн вазиськоназ шӧдӥськиз мерлыко азинскон пала валтонэз. «Кулэлыко ужпумъёс пуктэмын тазалыкез утён но дышетон удысын, висъямын луоз коньдон», — вераз Александр Соловьёв. Улосвыл тӧролэн кылъёсызъя, вылӥ технологиосъя эмъюрттэт сётон ласянь Удмуртия туннэ но тэк уг пукы. Куарусёнэ улосвыллэн коньдэтысьтыз со понна ватсаса 50 миллион манет висъязы. Ар ӵоже сыӵе эмъюрттэт басьтоз 3 сюрс 456 адями, кылем арен ӵошатыса, ог 5 поллы тросгес. «Озьы ик Азьмурт улосвылъёслы школаос пуктонын юрттэт сётыны оскытӥз. Элькун кивалтэт лэсьтэ ваньзэ, федерал коньдэтысь уксё элькунэ мед вуоз шуыса. Милемлы кулэ выль школаос, нырысетӥез соос пӧлысь, Ижкарын, федерал коньдэт юрттэмен 2017-тӥ арын усьтэмын луоз ни», — пусйиз Соловьёв. Удмуртилэн тӧроезлы кельшизы Владимир Путинлэн гуртоослы сӥзем кылъёсыз. «Валтӥсь сиён-юонъёсын элькунмы ассэ ачиз сюдэ. Азинскон вань. Чакланъёсъя, таяз арын гурт но фермер возёсъёсын йӧл кыскон ӧжытсэ 3 процентлы будоз. Кизёно музъемъёслэн быдӟалазыя чакланъёс быдэстэмын гинэ ӧвӧл, ортчемын но. Оскисько, гыроно-кизёно музъемъёслэсь быдӟалазэс берло аръёсы кулэстонлы пум вуиз», — пусйиз Александр Соловьёв. Владимир Путин бӧрсьы Удмуртилэн тӧроез но чиновникъёсты ас кабинетъёсысьтызы потыны но калыкен вераськыны ӧтиз. «Мон ачим но сыӵе вераськонъёслэсь уг кышкаськы, асьме министръёсты но мукет кивалтӥсьёсты но калыке потыны трос пол ӧтьылӥ. Дыр, куке вань ужпумъёсты ворсам ӧсъёс сьӧрын сэрттыны-пертчыны луэ вал, берыктонтэм ортчиз. Ми валамы, кӧня керетонъёс пото соин сэрен. Мерлыктэк но калыктэк, кенешытэк одӥг но бадӟым пумкылъян кутэмын луыны кулэ ӧвӧл», — пусйиз Александр Соловьёв. Тегъёс: Политика Мерлык ВладимирПутин Удмуртия АлександрСоловьёв  